As jy klaar die strop om die nek het, kom lag saam vir al daai dierasies wat jy so goed ken. En as jy daaraan dink om eendag wel te trou, is daar geen beter voorbereiding as dié komedie nie.
Julle’t al die boeke gelees, die internet vir slaggate gefynkam en jul ore vir al wat raad is gespits, maar niks kon julle voorberei op die totale aanslag van ‘n eersteling nie.
Na die eerste ses weke besef jy jy het ses weke laas geslaap en wonder of die hospitaal dit sal oorweeg om die wonderwerkie terug te neem. Maar nes jy breekpunt bereik wanneer jy een middernag hande viervoet deur die trane die kind smeek om te slaap, smile sy vir jou. Nou wat nou? As jy ‘n ouer is, sal jy weet waarvan ons praat en as jy dit oorweeg of sommer wonder waaroor al die bohaai van ouerskap is, is die skreeusnaakse sketskomedie, Pienkvoet, net vir jou.
Ek is baie algemeen. Die ou langsaan. Die gewone ou. Ek is so gewoon, die register-onderwyser deur my hele hoërskoolloopbaan was verras toe sy een oggend in matriek my naam uitlees en nie kon help om te vra nie: Hoe lank is jy al hier?
Ek is so algemeen, ek kan na enigiemand óf na niemand lyk. Ek is so gewoon dat as jy my van ’n sekere hoek af kyk, lyk ek soos almal se buurman. Ek is so algemeen soos margarine, aartappelslaai en SASKO-meel. Ek is so algemeen honde blaf nie vir my nie. Ek is so gewoon en oninteressant soos gras. Ek is Jan Alleman … en toe begin ek Gholf speel!
Op ’n plaas in die hartland van Suid-Afrika koes oud-polisieman Speedy Saayman steeds vir die “terrs”.